สิงโตหยุดอาถรรพณ์
เกือบเอาตัวไม่รอดเหมือนกัน สำหรับ สิงโตคำราม อังกฤษ ทีมขวัญใจมหาชนชาวไทย เพราะกว่าจะผ่านเข้ารอบ 8 ทีมสุดท้ายไปได้ก็แทบกระอักเลือด ชนิดที่ต้องดวลกันจนถึงฎีกา ก่อนอังกฤษเป็นฝ่ายเอาชนะเหนือโคลอมเบียในการดวลจุดโทษ 4–3 ในรอบ 16 ทีมสุดท้าย ทำให้ทีมสิงโตคำรามล้างอาถรรพณ์ชนะการดวลจุดโทษได้เป็นครั้งแรกในประวัติศาสตร์ฟุตบอลโลก,อย่างที่ทราบกันดีครับว่า อังกฤษมีอาถรรพณ์ที่ไม่เคยเอาชนะการดวลจุดโทษในฟุตบอลโลกได้เลย โดยก่อนหน้านี้ ทีมสิงโตคำรามทำสถิติแพ้รวดในการดวลจุดโทษในฟุตบอลโลก ไม่ว่าจะเป็นแพ้เยอรมนีตะวันตก ในปี 1990, แพ้ อาร์เจนตินา ในปี 1998 และแพ้โปรตุเกส ในปี 2006 จนกระทั่งมาล้างอาถรรพณ์ได้สำเร็จด้วย การดวลเป้าเอาชนะโคลอมเบีย ในบอลโลก 2018 ครั้งนี้,เกมรอบ 16 ทีมคู่สุดท้าย ที่สนามอ็อตคริตี อารีนา ในมอสโก กาเร็ธ เซาธ์เกต กุนซืออังกฤษ ยังคงจัดทัพใหญ่เต็มสูบ นำโดย แฮร์รี เคน, ราฮีม สเตอร์ลิง และ เจสซี ลินการ์ด แถมยังได้ เดเล อัลลี ฟิตกลับมาลงสนามได้ทันอีกด้วย ผิดกับโคลอมเบีย ที่ปราศจาก ฮาเมส โรดริเกซ จอมทัพตัวเก่ง เนื่องจากฟิตไม่ทัน ทำให้ไม่มีชื่ออยู่ในทีมทั้งตัวจริงและสำรอง แต่ยังมี ฮวน กวาดราโด และ ราดาเมล ฟัลเกา เป็นตัวทีเด็ดในแนวรุก,ดูจากทรงของเกมแล้ว เห็นได้ชัดเลยว่า อังกฤษเป็นฝ่ายเล่นได้ดีกว่าทีมจากอเมริกาใต้ มีจังหวะออกอาวุธจะแจ้งกว่า แถมยังมาได้ประตูนำก่อน 1-0 ในนาที 57 จากจังหวะที่ แฮร์รี เคน กัปตันทีมสิงโตคำราม โดน คาร์ลอส ซานเชซ มิดฟิลด์โคลอมเบีย กอดรัดฟัดเหวี่ยงจนล้มในกรอบเขตโทษ ผู้ตัดสินเป่าให้จุดโทษกับอังกฤษทันที ก่อนที่กัปตันเคนจะลุกขึ้นมาสังหารเองไม่พลาด,นับเป็นประตูที่ 6 ของเคนในศึกฟุตบอลโลกครั้งนี้ ทำให้เขานำโด่งเป็นดาวซัลโวของทัวร์นาเมนต์นี้ต่อไป นอกจากนี้ เคนยังกลายเป็นผู้เล่นอังกฤษคนแรกที่ยิงได้ 6 นัดติดต่อกัน นับตั้งแต่ ทอมมี ลอว์ตัน เคยทำได้ในปี 1939,ขณะที่โคลอมเบียเล่นเกเรเหมือนอันธพาล ทั้งเข้าไปรุมประท้วงผู้ตัดสินอย่างน่าเกลียด และทำฟาวล์รุนแรงใส่คู่แข่ง โดยเฉพาะจังหวะที่ วิลมาร์ บาร์ริออส เอาหัวไปโขกใส่จอร์แดน เฮนเดอร์สัน ซึ่งที่จริงน่าจะโดนใบแดง แต่กลับได้แค่ใบเหลือง,ตลอดเกมทั้งสองทีมมีการทำฟาวล์บ่อยมากรวมทั้งสิ้น 36 ครั้ง แต่โคลอมเบียทำฟาวล์มากกว่ารวม 23 ครั้ง ส่วนอังกฤษทำฟาวล์ไปแค่ 13 ครั้ง ทำให้เกมหยุดบ่อย ขาดความต่อเนื่องเลยไม่สนุกเท่าที่ควร,ที่จริงแล้ว พลพรรค สิงโตคำราม น่าจะซิวชัยในเกม 90 นาทีได้ด้วยซ้ำ แต่พวกเขาดันมาพลาดในช่วงทดเจ็บ แนวรับคุมพื้นที่ไม่ดีจากจังหวะที่ฮวน กวาดราโด เปิดลูกเตะมุมเข้ามา ทำให้เยร์รี มินา ปราการหลังร่างยักษ์ของโคลอมเบีย อาศัยร่างกายที่สูงใหญ่ เทกตัวขึ้นโหม่งกดลงพื้นเข้าประตูไปชนิดที่จอร์แดน พิคฟอร์ด หมดสิทธิ์ป้องกัน ทำให้เกมต้องยืดเยื้อถึงช่วงต่อเวลาพิเศษ,โดยช่วงต่อเวลาพิเศษนั้น โคลอมเบียเล่นกันได้อย่างคึกคัก เป็นฝ่ายบุกมากกว่า ผิดกับฝั่งอังกฤษที่ดูเหมือนจะช็อตไปเองดื้อๆ แต่สุดท้ายก็ไม่มีประตูเพิ่ม จบเกม 120 นาที ทั้งคู่เสมอกัน 1-1 ทำให้ต้องตัดสินหาผู้ชนะด้วยการดวลจุดโทษ,ประวัติศาสตร์เกือบซ้ำรอย อาถรรพณ์แพ้ดวลจุดโทษในบอลโลกทำท่าจะตามมาหลอกหลอนอังกฤษอีกครั้ง เมื่อ จอร์แดน เฮนเดอร์สัน มือปืนคนที่สามของทีม ยิงไม่เข้าถูกออสปินาเซฟได้ แต่โชคยังเข้าข้างทีมสิงโตคำราม เพราะคนที่ 4 ของ โคลอมเบียยิงไม่เข้าซัดไปชนคาน ทำให้สกอร์เจ๊ากันอยู่ 3-3 ต้องตัดสินชี้ขาดในคู่สุดท้าย,ไม่เสียแรงที่อังกฤษซ้อมจุดโทษกันมาเป็นอย่างดี เพราะสุดท้าย จอร์แดน พิคฟอร์ด กลายเป็นฮีโร่ของทีมสิงโตคำรามในชั่วข้ามคืน เมื่อสามารถเซฟจุดโทษของ คาร์ลอส บัคคา ได้ ก่อนที่ เอริก ดายเออร์ จะยิงเข้าไป พาอังกฤษเฉือนชนะโคลอมเบียในการดวลจุดโทษ 4-3 ล้างอาถรรพณ์ชนะ ดวลจุดโทษได้เป็นครั้งแรกในประวัติศาสตร์ฟุตบอลโลก,สิงโตคำราม อังกฤษ ผ่านเข้าสู่รอบ 8 ทีมสุดท้ายฟุตบอลโลกเป็นครั้งแรก นับตั้งแต่ปี 2006 โดยจะไปวัดเกือกกับ ไวกิ้ง สวีเดน ที่สนามเมืองซามารา ในวันเสาร์ที่ 7 ก.ค.นี้,หากอังกฤษผ่านสวีเดนในรอบก่อนรองชนะเลิศไปได้ ทีมของ กาเร็ธ เซาธ์เกต ก็จะเข้าไป ตัดเชือกกับ เจ้าภาพ รัสเซีย หรือ ตาหมากรุก โครเอเชีย ในรอบรองชนะเลิศ ซึ่งดูแล้วก็น่าจะเป็นเกมที่หนักหนาสาหัสไม่ใช่น้อยเช่นกัน,ตอนนี้ พลพรรค สิงโตคำราม ทีมขวัญใจมหาชนชาวไทย เหลืออีกแค่ 2 ด่านเท่านั้น ก็จะทะลุเข้าไปชิงแชมป์โลกสมัยที่ 2 ของพวกเขา หลังห่างหายเว้นวรรคมายาวนานถึง 52 ปี,แต่จะทำสำเร็จหรือไม่ ต้องลุ้นเอาใจช่วยอังกฤษกันต่อไปครับ.,หมวดแซม
เกือบเอาตัวไม่รอดเหมือนกัน สำหรับ สิงโตคำราม อังกฤษ ทีมขวัญใจมหาชนชาวไทย เพราะกว่าจะผ่านเข้ารอบ 8 ทีมสุดท้ายไปได้ 
อังกฤษ,สิงโตคำราม,ฟุตบอลโลก,ตะลุยเวิลด์คัพ ฉบับรัสเซีย,หมวดแซม